medieval-data/medieval-letters huggingface dataset:
EPISTOLA CLXXIX. AD JOANNEM NEAPOLITANUM CARDINALEM.
Author: Gilbertus Foliot

Venerabili domino fratrique charissimo JOANNI Neapolitano, sacrosanctae Romanae Ecclesiae cardinali presbytero, frater G. Londoniensis Ecclesiae minister, votivis cum salute frui successibus.

In officiis gratius impensa suscipimus, quae non extorsit necessitas, sed sola gratiae sincerioris procuravit affectio. Approbati quidem moris est, ut his arctius teneamur obnoxii, qui meram exercentes liberalitatem, ultronea in nos conferunt beneficia, quam quos ad id ipsum praecedentis meriti provocavit administratio. Unde nos obsequio vestro id fortius obligat, quod praevenistis nos in benedictionibus et certis rerum experimentis fructum vestrae dilectionis ante sensimus, quam affectionis vicariae vobis innotesceret argumentum. Quod impendistis est gratuitum, quod diligendo rependimus dispar habet meritum. Illius favorem simplex auget liberalitas, hujus remissiorem gratiam praeventa facit meritis et beneficiis excita voluntas. Haec nos omnia ad uberiores invitant gratiarum actiones, quas ut vota gerimus, utinam opere compleamus, personam siquidem nostram et facultates vobis offerimus, cum Deus opportunitatem dederit effectu verba probaturi. Super sollicitudine vestra negotiis nostris exhibita et honore clericis nostris impenso, pro gratiarum actione nos vobis et ipsos devovemus, supplicantes attentius, ut quod ex parte prospere gestum est, ad perfectum vestrae discretionis industria pertrahatur. Juxta vestri vero formam consilii, iter ad vos arripere tentassemus, nisi pacis inter dominum papam et regem spes jam uberior appareret, et certiora devotionis ejus argumenta clarescerent. Praeterea et id duximus metuendum, ne legati nostri discessum nostrum in eorum contemptum et injuriam fieri aliquatenus aestimarent, et in causae nostrae desperationem fugam interpretarentur. Unde nostris visum est non expedire ut, eis inconsultis, aliquo divertamus, cum propter nos, ut dicitur, eos a latere suo dominus papa transmiserit. Terret nos quoque difficultas itineris, et quae peregrinantibus imminent pericula nos in re ista plurimum vacillare compellunt. Conceptum tamen desiderium curam omnem timoris excluderet, si laborem hunc quoquomodo mei corporis imbecillitas infirmita sustinere sufficeret. Nil enim est quod optem amplius, quod desiderantius affectem, quam domino papae praesens assistere ipsoque et curia sancta praesente mihi detrahentes, et falsa suggerentes adversum me, in ejus qui veritas est virtute refellere. Quod effectui mancipare crebro sperantes, semper tamen necessitatis alicujus objectu substitimus, nunc vero senectuti sociata compellit infirmitas, ut licet optemus judicem, ipsi tamen assistere necessitate multiplici desperemus. Unde vestram instantius exoramus sollicitudinem, ut ope vestra et opera plenam nobis gratiam dominus papa impertiat, et praelibatum beneficium ad perfectum nobis apostolica tandem mansuetudine simul et miseratione perducat. Nuntio vero nostro quaedam vobis intimanda commisimus, quem precor attentius audiatis, et fidem his quae proposuerit habeatis. Valere vos in Domino optamus charissime.
EPISTOLA CLXXX. AD J. CARDINALEM DIACONUM.
Author: Gilbertus Foliot

Venerabili domino et amico charissimo J., sanctae Romanae Ecclesiae cardinali diacono, frater G. Londoniensis Ecclesiae minister, affectum pium, et si quem potest charitas officiosa famulatum.

Amantium se mutuo sibi corda loquuntur, et affectione quadam insolubili mentes amicorum, etsi locali distent spatio, potenter tamen intus operante virtute, firme sibi connexae sunt. Praesentem enim exhibet amor sibi, quem diligit, et unicum sibi quod amodo charitas abesse non sinit. Hinc est quod non obstantibus locis, ut praesentes sibi in necessitate subveniunt, et Christi legem adimplendo, sua vicissim onera sustinere non omittunt. Hac suggerente charitate, charissime, et de vestra nobis benevolentia plurimum suadente, dilectae nobis in Domino preces sublimitati vestrae porrigimus, quatenus praesentium latoris et fratrum ejus, monachorum de Waledene causam diligenter attendatis et ipsis amore Dei nostraque prece, prout eorum expedire videritis necessitati, provideatis. Quanta enim opprimantur injustitia, ex litteris dilecti fratris nostri domini Exoniensis intelligetis, et juxta datam a Domino vobis sapientiam oppressis pie subveniendo, remuneratorem ut speramus Dominum, et nos gratiae et servitii debitores habebitis. Valete.
EPISTOLA CLXXXII. AD EOSDEM.
Author: Gilbertus Foliot

G. Dei gratia Londoniensis episcopus, dilectis sibi in Domino universis sanctae matris Ecclesiae filiis, ad quos litterae istae pervenerint, salutem in Christo.

Noverit dilectio vestra, latorem praesentium H. divina benedictione, et nostrae manus impositione, ad sacerdotii gradum esse promotum. Quod quia in dubium nolumus posse revocari, praesenti scripto universitati vestrae id notificare curavimus, vestram orantes et exhortantes in Domino dilectionem, quatenus pro amore Dei et reverentia ordinis sui, ipsum in exsecutione officii sui benigne recipiatis, et debitum illi honorem propter Deum exhibeatis. Valete.
EPISTOLA CLXXXIII. AD EOSDEM.
Author: Gilbertus Foliot

Dilectis sibi in Domino universis sanctae matris Ecclesiae filiis, frater G. Londoniensis Ecclesiae minister, salutem, gratiam et benedictionem.

Quae donantur Domino, charissimi, donanti nequaquam pereunt, sed ei a quo donata sunt, in perpetuum utique reservantur. Inde est quod charitatem vestram commonemus in Domino, quatenus latori praesentium R., qui ob amorem Dei et salutem animae suae ad reficiendum pontem de Londonia operam praebet, de facultatibus vestris, prout vobis Dominus inspiraverit, aliquod auxilium conferatis, ut a Deo ob ipsum collata die illa in centuplum recipiatis. Omnibus autem qui ei ad praedictum opus perficiendum aliquod beneficium praestiterint, orationum et beneficiorum ecclesiae nostrae partem concedimus, et insuper de Domini confisi misericordia, confessis de poenitentia sua viginti dies relaxamus. Valete.
EPISTOLA CLXXXIV AD EOSDEM.
Author: Gilbertus Foliot
Date:  [Ib] [praedictas decimas]

G. Dei gratia Londoniensis episcopus, dilectis sibi in Domino universis sanctae matris Ecclesiae filiis, ad quos litterae istae pervenerint, salutem in Christo.

Cum venerabilis frater noster Robertus abbas de reio, et Herlewinus clericus de Dochinge pro causa, quae inter eos super decimis de Dochinge vertebatur, in praesentia domini Wintoniensis et nostra, quibus ex mandato domini papae, ejusdem causae cognitio delegata fuit, ambo pariter essent constituti, nos ex allegationibus et rationibus memorati abbatis liquido cognoscentes ad jus ecclesiae suae de Dochinge pertinere, easdem abbati, et per eum ecclesiae suae, de motu animi nostri et de communi fratrum nostrorum consilio, in perpetuum adjudicavimus, ipsumque et ecclesiam suam a petitione Herlewini, qui easdem vindicans decimationes in probatione penitus defecit, per sententiam absolvimus. Quod quia in dubium nolumus aut in irritum de caetero posse revocari, praesenti scripto universitati vestrae id notificare, et ea qua fungimur auctoritate confirmare curavimus.
EPISTOLA CLXXXV. AD EOSDEM.
Author: Gilbertus Foliot

GILBERTUS Dei gratia Londoniensis episcopus, omnibus sanctae matris Ecclesiae filiis, salutem.

Universitati vestrae notum esse volumus, quod Galfridus filius Baldewini, et mater ejus Beatrix de Bollers, ut ex chartis ipsorum perspeximus, et ex eorumdem viva voce probavimus, concesserunt et dederunt Dei et fratribus hospitalis Jerusalem advocationem ecclesiae de Herefelde, cum omnibus pertinentiis suis in perpetuam eleemosynam, nobisque praesentaverunt fratrem Ricardum Turcum, in Anglia priorem, ut per eum de personatu praefatae ecclesiae praedictum hospitale quantum ad jus episcopale pertinet, investiremus. Cum igitur in eis quae necessariis pauperum usibus destinantur, promptum deceat et hilarem adesse consensum, nos ejusdem hospitalis religionem praesertim et necessitatem attendentes, dictam concessionem grate suscepimus, facileque probavimus, et cum R. presbyter tunc temporis ejusdem ecclesiae persona, liberam eam in manus nostras sponte refutasset, mox Ricardo priori tradidimus, et per eum hospitali suo personatum ejusdem concessimus. Quod quia ratum et indubitabile deinceps manere volumus.

Notes: ( Desunt quaedam. )
EPISTOLA CLXXXVI. AD EOSDEM.
Author: Gilbertus Foliot

G. Dei gratia Londoniensis episcopus, dilectis sibi in Domino universis sanctae matris Londoniensis Ecclesiae filiis, salutem, gratiam et benedictionem.

Providendum nobis est, ne coram nobis decisae controversiae, iterum revivificentur in litem. Noverit itaque dilectio vestra, causam quae inter magistrum Godefridum et Ernaldum patruum ejus super ecclesia de Castello diutius agitata est, hoc tandem fine conquievisse. Ernaldus in jam dicta ecclesia nepotis sui jus recognoscens, illam in manu nostra per textum deposuit, quam nos Godefrido similiter per textum restituentes, ipsum in ea personam constituimus. Deinde petitione Godefridi, Ernaldum in eadem ecclesia vicarium suscepimus, hac interveniente pactione, ut Ernaldus jam dictam ecclesiam quandiu superstes fuerit, teneat sub annua pensione dimidiae marcae, Godefrido ab ipso, ipsius ecclesiae nomine annuatim solvendae, ita ut medietas debitae pensionis in media Quadragesimae, altera vero medietas in festo sancti Michaelis solvatur. Quod quia plena utriusque partis consensu sub nostra gestum est praesentia, et juramenti religione utrinque firmatum, ne in dubium de caetero, vel in irritum possit revocari, praesenti scripto universitati vestrae rerum gestarum seriem significare, et utrique quod suum est, sigilli nostri auctoritate confirmare curavimus. His testibus Radulpho decano, Petro archidiacono, Waltero archidiacono, magistro Rannulpho, Henrico fratre comitis, Ivone thesaurario, Radulpho de Ledeberia, magistro Galfrido de Cliforde, magistro Waltero de Ardep' . Rogero de Burkell' , Rogero filio Mauricii, Radulpho scriptore.
EPISTOLA CLXXXVII. AD EOSDEM.
Author: Gilbertus Foliot

G. Dei gratia Londoniensis episcopus, dilectis sibi in Domino fratribus universis sanctae matris Ecclesiae filiis, salutem, gratiam et benedictionem.

Lites amicabili fine sopitas, tunc demum plene constat exstingui, cum pactiones ob pacem inter partes initae et utrinque concessae, eorum, quorum id de jure firmat auctoritas, excipiuntur litteris, et sigillis roborantur appositis. Unde transactionem inter venerabilem fratrem nostrum R. Pic' , archidiaconum et A. clericum super ecclesia de Mideltona, coram nobis initam et utrinque concessam, notitiae communi praesenti scripto delegare curavimus, et redivivae litis in posterum, occasionem inter eos omnem penitus amputemus. Alexander itaque qui ad possessionem ecclesiae de Mideltona recuperandam auctoritate litterarum domini papae possessorium intendebat, intentionem hanc coram nobis omittens, ecclesiam ipsam de Mideltona, quae ad praebendam venerabilis fratris nostri jam dicti archidiaconi quam in ecclesia Lincolniensi habere dignoscitur indubitate pertinet, ejus se de caetero nomine quindecim marcarum pensione ipsi archidiacono quandiu praenominatae praebendae canonicus exstiterit, annuatim solvenda et suscipere, et tenere consensit, in praesentia nostra tactis jurans Evangeliis, se nunquam de caetero ipsi archidiacono, dum ejusdem erit praebendae canonicus, super ipsam ecclesiam de Mideltona, litem aut fatigationem, aut inquietudinem omnino moturum et se pactionem super memorata jam pensione ei et legitime et fideliter observaturum, jure tamen si quod ad petendam vel repetendam ipsam possidere desierit, ipsum superesse contigerit. Quod quia in nostra et in capituli nostri praesentia sic gestum est, nos cui a domino papa ejusdem causae fuerat delegata cognitio, et ratum habuimus, et paginae praesentis inscriptione et sigilli nostri attestatione roborare curavimus.
EPISTOLA CLXXXVIII. AD EOSDEM.
Author: Gilbertus Foliot

Dilectis sibi in Domino, universis sanctae matris Ecclesiae filiis, frater G. Londoniensis Ecclesiae minister, salutem, gratiam et benedictionem.

Quae donantur Domino, charissimi, dona nequaquam pereunt, sed ei a quo donata sunt, in perpetuum utique reservantur. Inde est quod charitatem vestram commonemus in Domino, quatenus latori praesentium R. qui ob amorem Dei et salutem animae suae, ad reficiendum pontem et calcedam de Stretforde operam praebet, de facultatibus vestris prout vobis Dominus inspiraverit, aliquod auxilium conferatis, ut a Deo ob ipsum collata die illa in centuplum recipiatis. Omnibus autem qui ei ad praedictum opus perficiendum aliquod beneficium praestiterint, orationum et beneficiorum ecclesiae nostrae partem concedimus, et insuper de Domini confisi misericordia, confessis de poenitentia sua, 20 dies relaxamus. Valete in Christo.
EPISTOLA CLXXXIX. AD EOSDEM.
Author: Gilbertus Foliot

G. Dei gratia Londoniensis episcopus, dilectis sibi in Domino, universis sanctae matris Ecclesiae filiis, salutem in Domino.

Notum vestrae facimus charitati, latorem praesentium R. a praedecessore nostro bonae memoriae R. Londoniensi quondam episcopo, ad gradum sacerdotii promotum, in ipso episcopatu diu ministrasse, et prout sacerdotali congruit officio, digne conversatum fuisse. Quem cum in partes exteras trahat ad praesens oborta necessitas, has sibi dimissorias ordinationis et honestatis suae, datae etiam sibi a nobis decedendi licentiae testes concessimus; dilectae nobis in Domino benevolentiae vestrae preces affectuose porrigentes, quatenus ob divini reverentiam ordinis ipsum in quo locorum venerit inter vos in charitate suscipiatis, et honorem quem Domini ministris exhibere justum est, sibi misericorditer impendatis. Valere vos optamus in Domino.
EPISTOLA CXC. AD EOSDEM.
Author: Gilbertus Foliot

G. Dei gratia Londoniensis episcopus, universis Ecclesiae filiis, salutem, gratiam et benedictionem.

Quae semel rite finita sunt, ne rediviva suscitentur in jurgia, propensiori cura prospicere convenit, in his praesertim quae fidei firmat religio, ne illi citra usurpatione convellantur. Unde vestrae innotescimus universitati, T. clericum querelae quam coram nobis adversus venerabilem fratrem nostrum Norwicensem episcopum super violentiam jam secundo instituere destinaverant, in capitulo Londoniae nobis ad super eadem causa cognoscendum residentibus, in multorum praesentia renuntiasse, et se fide interposita id se in perpetuum observaturum firmasse. Quod ut in posterum liquidum fiat, praesentis scripti patrocinio et sigilli nostri appositione communimus. Valete.
EPISTOLA CXCI. AD EOSDEM.
Author: Gilbertus Foliot
Date:  [Walterum]

Dilectis sibi in Domino universis sanctae matris Ecclesiae filiis, frater G. Londoniensis Ecclesiae minister, salutem, gratiam et benedictionem.

Controversias amicabili pactione sopitas, firmitatis tunc demum robur perpetuum accipere constat, cum eorum quorum haec firmare potest auctoritas, et litteris consignantur et appositis muniuntur sigillis. Unde transactionem inter venerabilem fratrem nostrum Norwicensem episcopum, una cum ejusdem loci monachis, et Herbertum clericum de Marisco, super quaestione muri, et aliis querelis inter eos habitis, praesenti scripto in lucem redigere curavimus, ut redivivae litis in posterum iniqua penitus auferatur occasio. Herbertus itaque nobis ad super eadem lite cognoscendum, ex mandato domini papae residentibus, producto in medium authentico domini Norwicensis episcopi instrumento, tactis sacrosanctis Evangeliis juravit, se omnia quae concepta fuerant in instrumento, bona fide etiam inviolabiliter observaturum, seque omnibus querelis inter eum et praedictas personas hactenus habitis renuntiare, viva voce proposuit. Nos itaque, id exigente juris ordine, tam dominum episcopum quam monachos a jam dicti H. petitione penitus absolvimus. His testibus . . . . .
EPISTOLA CXCII. AD EOSDEM.
Author: Gilbertus Foliot

Dilectis sibi in Domino, universis sanctae matris Ecclesiae filiis, frater G. Londoniensis Ecclesiae minister, salutem, gratiam et benedictionem.

Quae sententiali finita sunt calculo, aut amicabili sopita pactione, ne iterum rediviva suscitentur in jurgia, nos pacis amatores decet attentius providere. Eapropter, controversia super ecclesia de Hattona inter R. de Warewic, et W. clericum diu agitata, et ad de ea cognoscendum apostolica auctoritate nobis delegata, quo tandem fine quieverit, utriusque partis mutuo in id concurrente voto, scripto commendare dignum duximus. R. itaque ecclesiam de Hattona quam prius petierat, tenere debet quandiu vixerit, solvendo praetaxato W. marcam argenti annuam infra octavas sancti Michaelis, praenominatae ecclesiae jure integro utrolibet eorum decedente, superstiti reservato. Hanc pactionem uterque se bona fide observaturum, interposita sacramenti religione promisit. Hoc autem tam solemniter actum, ut firmitatem in posterum obtineat, praesentis scripti testificatione confirmamus, et sigilli nostri appositione communimus. His testibus . . . .
EPISTOLA CXCIII. AD THOMAM CANTUARIENSEM ARCHIEPISCOPUM.
Author: Gilbertus Foliot

Patri suo et domino T. Cantuariensi, Dei gratia, archiepiscopo, frater G. Londoniensis Ecclesiae minister, apto rationis moderamine semper sibi credita dispensare.

Docet nos magister bonus petere, docet et quaerere, et ut aperiatur nobis docet ad ostium cordis ejus cui supplicatur, non opportune solum, sed importune pulsare . Hoc auctore petimus et pulsamus, quatenus apud excellentiam vestram nobis, si placet, ad gratiam pandatur aditus, et ad id quod justum est non negetur accessus. Clamat post nos clericus Beati Pauli Hubertus, asserens justam adversus Baldricum clericum sibi competere exceptionem, ut ad solvendum viginti quae ab eo postulat Baldricus, ipse de jure compelli non debeat. Unde sibi audientiam praeberi supplicat, ut Baldricum ab intentione hac, sacra legum et canonum auctoritate repellat. Quod quia juri consentaneum credimus, preces precibus antevertentes supplicamus, quatenus in re ista quod aequum est decernatis, et in clericum Beati Pauli non imperium ad praesens in ligando, sed aequitatem potius in judicando exerceatis. Cum enim liti se offerat ut impetentis se intentionem potenter elidat, vel si circa hoc defecerit, non id solum quod petitur, sed in expensis etiam, si justum fuerit, condemnationem subeat, sibi diem statui, ipsumque in haec audiri oportere quis ignorat? Nam quod objicitur, acta agi non debere, et esse varii et inconstantis hominis contra sua pacta venire, quae etiam sententia vel amicabili conventione finita sunt, in litem revocanda non esse, quale quidem sit, vestra plene novit auctoritas. Non enim quod actum est illud agitur, sed ex transactione viginti de novo petens exceptione repellitur, ex cujus probatione nova in illum lis inchoatur. Quid enim? si debitum hoc vel jam solvit Hubertus, vel remisit forte Baldricus, vel de non petendo pepigit, vel extra naturam contractus hujus cum sit juris stricti transactio, auctoritatem si ad evincendum ageretur se praestiturum repromisit, horum quodcunque probetur, Hubertus plane non tenetur. Hujus itaque residui petitionem cum, ut sibi confidit Hubertus, plane repellat exceptio, intimo sublimitati vestrae supplicamus affectu, quatenus sententiam qua clericum nostrum teneri praecipitis, amore justitiae nostraque prece relaxetis, et causam quae inter clericos de novo constituitur, suo inter eos Marte currere permittatis. Quod si nostra non meretur supplicatio, obtinuisse tamen debuerat ad dominum papam, et ante sententiam sub certo testium numero facta appellatio. Non enim haec causa est quam appellatione remota apostolica, terminare jussit auctoritas. Nam in qua aliud intenditur et aliud respondetur, et sententia prorsus alia desideratur alia procul dubio causa esse dignoscitur. Agit itaque, si placet vestra modestia, ut relaxatione hac amicum vestrum humilem exaudiatis, et honorem debitum et firme, ut aestimo, promissum domino papae exhibeatis, et jus Baldrici, si quod habet, et si in tempus dilatum recte, in nullo tamen minuatis, et sic a tramite legitimo in nullius offensam vel in modico recedendo, universa jucundo fine compleatis. Valete.

Notes: (Apoc. III)
EPISTOLA CXCV. AD EUMDEM.
Author: Gilbertus Foliot

THOMAE Cantuariensi archiepiscopo, GILBERTUS Londoniensis episcopus, apto rationis moderamine sibi credita dispensare.

Severitatem vestram, Pater, dominus Salesberiensis, et ego, aliique fratres nostri ex retroactis et agnitis non immerito suspectam habentes, pertimuimus ne in dominum nostrum regem Angliae, aut in regnum ejus, vel in nos Cantuariensis Ecclesiae suffraganeos episcopos, aut commissas nobis ecclesias maledicti aut interdicti sententiam ferendam esse decerneretis, et nos indefensos, juri tamen semper stare promptissimos, jam dictae poenae nexibus involveretis. Quod ne vobis omnino foret liberum, ad clementiam domini papae juxta Quadragesimae initium appellavimus, et appellationi diem, octavas Purificationis beatae Mariae, constituentes hoc vobis scripto praesenti significare curavimus, ut si quid habetis in nos, quod judicio prosequi libeat, in ejus tunc praesentia, juvante Domino, respondeamus, et ejus per omnia sententiae humiliter et devotissime pareamus. Avertat iram suam Dominus, ne quod proponitis optato fine concludatis.
EPISTOLA CXCVI. AD SUFFRAGANEOS CANTUARIENSIS ECCLESIAE.
Author: Gilbertus Foliot

G. dei gratia Londoniensis episcopus, universis Ecclesiae Cantuariensis suffraganeis, salutem et debitum fraternae charitatis obsequium.

Pervenit ad Patrem nostrum dominum Cantuariensem archiepiscopum, eos, quos necessitas pro compendio poenitentiae vel causae remedio aut visitationis debito compellit ad dominum papam iter arripere in regno hoc, ab itinere suo praepediri, spoliari, tractari atrocius, et a transfretatione prohiberi, vel ab his qui occasiones quaerunt ut faciant mala, vel coacti illicita de praepediendis clericis vel poenitentibus praestiterunt sacramenta. Unde nobis omnibus apostolica auctoritate in virtute obedientiae et in periculo ordinis nostri injungit, quatenus hoc de caetero fieri inhibeamus, et in eos, qui in clericos violentas manus injiciunt, qui appellantes, vel poenitentes ad dominum papam, vel ad ipsum tendentes, vel ab ipso redeuntes impediunt, publice excommunicatos denuntiemus, et per episcopatus nostros denuntiari faciamus, tam facientes hoc quam hoc facere compellentes. Quod quia nobis districte injungitur, mandare vobis et denuntiare curavimus, ut mandantis imperio prout justum est pareamus. Valere vos optamus in Domino.
EPISTOLA CXCVI  bis.  AD SUFFRAGANEOS CANTUARIENSIS ECCLESIAE DE ELECTIONE URBANI PAPAE.
Author: Gilbertus Foliot

Venerabilibus fratribus et amicis in Christo charissimis sanctae Cantuariensis Ecclesiae suffraganeis, G. Dei gratia Londoniensis Ecclesiae minister, salutem in Domino.

Exemplum litterarum domini et papae nostri Urbani papae, quas transmittente nobis domino Cantuariensi nuper recepimus, fraternitati, vestrae ex officii nostri debito direximus, ut ejus continentia diligentius inspecta, vos de caetero non lateat quo pastore divina provisio Romanam de novo instituerit Ecclesiam, et in quantum ejusdem pastoris gratia venerabilis Patris nostri Cantuariensis archiepiscopi auxerit dignitatem.

Notes: (Epistola Urbani de qua hic agitur,
infra est in ordine suo collocata sub num. 381.)